**Danes ni konec enega projekta, temveč začetek novih projektov, novih idej in novih sodelovanj v Črni gori**

V odločni borbi proti nasilju nad ženskami in dekleti ter z namenom ekonomskega opolnomočenja žensk je bil 16.9.2025 v restavraciji Knjaz v Nikšiću (Črna gora) organiziran zaključni dogodek projekta EKOS – *„Izobraževanje in ekonomsko opolnomočenje ranljivih skupin žensk in deklic v Črni Gori“*, ki je združil 50 predstavnikov in predstavnic institucij, nevladnega sektorja ter lokalne skupnosti v močni izjavi solidarnosti in boja proti nasilju na podlagi spola.

Projekt na severu Črne Gore (Nikšić, Plužine, Šavnik, Plav, Gusinje, Berane, Andrijevica in Petnjica) izvajajo [Zavod Krog](http://www.zavod-krog.si) iz Slovenije, NVO [„Impuls](https://nvuimpuls.me/)“ iz Nikšića, NVO Ikre in NVO „Runolist“ iz Rožaja, s finančno podporo [Ministrstva za zunanje in evropske zadeve Republike Slovenije](http://www.mzz.gov.si) v okviru mednarodnega razvojnega sodelovanja.

Projekt je pokazal, kako lahko mednarodno sodelovanje prinese konkretne spremembe v življenjih žensk in skupnosti. V obdobju dveh in pol let je bilo izobraženih in mentoriranih 20 žensk na področju pridelave zdravilnih in aromatičnih rastlin ter razvito žensko podjetništvo. Povečana je bila družbena in socialna vključenost žensk, izdelane so bile *Smernice za vključevanje načela enakosti spolov v javne institucije*, vzpostavljeni so bili trajni viri znanja in podpore preko spletne *Akademije o pravicah spolne enakosti, preprečevanju nasilja in spodbujanju ekonomske neodvisnosti ranljivih skupin žensk in deklic*. Okrepljene so bile lokalne zmogljivosti za boj proti nasilju, izboljšane kompetence 16 predstavnikov in predstavnic nevladnega sektorja za delo z ranljivimi skupinami pri nudenju psihosocialne podpore žrtvam, ter okrepljena zavest širše javnosti o enakosti spolov in preprečevanju nasilja na podlagi spola.

Uporabnice projekta so delile svoje izkušnje in vtise. Safeta Hodžić je poudarila: *„Ta projekt mi je odprl oči – nikoli ni prepozno, da začneš nekaj novega.“* Refadija Sahiti pa je dodala: *„Ženska zmore vse, če hoče… in če izkoristi priložnost, ki se ji ponudi.“*

Predsednica Skupščine občine Nikšić, Milica Lalatović Žižić, je poudarila pomen skupnega delovanja proti nasilju nad ženskami: *„Občina Nikšić bo tudi v prihodnje, v največji možni meri, partner vsem, ki se borijo proti temu zlu. Skozi različne programe bomo še naprej podpirali ženske in žensko podjetništvo, z globokim zavedanjem, da je ekonomska neodvisnost žensk eden najpomembnejših predpogojev za bistveno enakost spolov in spoštovanje pravic žensk – pot do njene polne osebne svobode.“*

Spomnila je, da je Črna Gora kot ena prvih podpisnic Istanbulske konvencije zavezana k ustvarjanju družbe, v kateri ženske ne živijo v senci strahu. Nikšić, kot je poudarila, ostaja zanesljiv partner v boju proti nasilju in podpori ženskemu podjetništvu.

Panel, ki ga je moderirala mag. Ivana Raščanin Radičević, je združil strokovnjakinje iz različnih sektorjev: Biljano Vučetić (Ministrstvo za delo Črne gore – vršilka dolžnosti generalne direktorice Direktorata za socialno podjetništvo, prostovoljstvo in sodelovanje s civilnim sektorjem), Gordano Čolaković (Občina Nikšić – Sekretariat za finance, podjetništvo in razvoj) ter Emilijo Jukić (NVO „Zavetišče za ženske in otroke – žrtve nasilja“ LEA Bar). Razprava je odprla pomembne teme o zakonodajnih okvirih, socialnem podjetništvu in sistemih podpore žrtvam nasilja.

Dogodek je dodatno obogatil glasbeni nastop učenca Glasbene šole „Dara Čokorilo“, ki je s svojim talentom vnesel čustva in svečanost v vzdušje.

Projekt EKOS je pokazal, da se spremembe začnejo z izobraževanjem, ekonomskim opolnomočenjem in solidarnostjo. Sporočilo iz Nikšića je jasno – boj proti nasilju nad ženskami in boj za enake možnosti in pravice mora biti skupen, odločen in trajen.